כוח קודס

**כוח קודס** (בפרסית: **نیروی قدس**, בתעתיק מדויק: **נירוּ-יֶ קֹדְס**, שפירושו בעברית: "כוח ירושלים") הוא שמם של הכוחות המיוחדים של משמרות המהפכה האסלאמית, האחראיים בין השאר לכל המבצעים החשאיים מחוץ לגבולות איראן. מוקד הפעילות העיקרי של כוח קודס הוא הענקת סיוע לארגוני טרור אסלאמי (במיוחד שיעיים), ארגוני טרור פלסטיני וארגונים אסלאמיסטיים קיצוניים. סיוע זה מתבצע באמצעות מתן מענקים כספיים או סיוע כלכלי אחר, הכוונה מקצועית, אספקת כלי נשק, תחמושת ואמצעי לחימה, והעברת אימונים.

לכוח קודס גם אחריות על איסוף מודיעין צבאי הדרוש לתכנון ולביצוע של תקיפות שונות, לגבי מטרות ויעדים ברחבי העולם. לכוח קשרים עם תנועות אסלאמיות ואסלאמיסטיות החותרות נגד המשטרים באזור המפרץ הפרסי. חברי הכוח חוברים למשלחות דיפלומטיות, ובמסגרת זו אוספים מודיעין ועוקבים אחר גורמים קיצוניים אלו. כיום, כוח קודס מעביר אימונים באיראן לגורמים מהמדינות הבאות: אפגניסטן ופקיסטן (פעילי ארגון הטליבאן), סודאן, לבנון (אימון יחידות המודיעין, הלוגיסטיקה והמבצעים של חזבאללה), כורדים עיראקיים, ירדן, פלסטינים, גורמי הג'יהאד הסלפי במצרים, טורקיה, צ'צ'ניה, הקווקז ובוסניה והרצגובינה. מאז ראשית ימי האינתיפאדה השנייה, מסייע הכוח גם לארגוני הטרור הפלסטיניים, ופעולתו המוכרת ביותר היא מסע אוניית הנשק האיראנית "קארין איי" לרצועת עזה בשלטון הרשות הפלסטינית.

הכוח, שהוא הגוף הגדול ביותר לפעולות חוץ באיראן, מונה ככל הנראה לפחות 5,000 לוחמים איראניים, אפגניים, עיראקיים, שיעים לבנוניים וצפון-אפריקניים דוברי ערבית, אשר עוברים אימונים באיראן או עברו אימונים באפגניסטן, במהלך שנות המלחמה שם. פורסם כי בשיאו, בתקופת קאסם סולימאני, שילם הכוח משכורות לכ-150 אלף לוחמים.

## היסטוריה
משמרות המהפכה פעלו להקמתם וסייעו לארגוני טרור בלבנון (חזבאללה), עיראק ("כוח בדר" של המועצה העליונה למהפכה האסלאמית בעיראק) ובשטחי יהודה ושומרון. עם תום מלחמת איראן–עיראק, משאבי משמרות המהפכה הופנו יותר כלפי פעילות מחוץ לאיראן, והפעילות החתרנית התרחבה. בשל כך, בשנת 1990 כל פעילות המשמרות מחוץ לגבולות איראן הועברה למחלקה חדשה בשם "כוח קודס", בפיקודו של תת-אלוף אחמד וחידי, לימים שר הפנים של איראן.

בית משפט בארגנטינה קבע כי וחידי שעמד בראש כוח קודס מעורב בביצוע הפיגוע בבניין הקהילה היהודית בארגנטינה בשנת 1994.

במרץ 1998 הוחלף וחידי בתפקידו על ידי קאסם סולימאני. פעילות הכוח התרחבה בהדרגה לאזור הבלקן, מרכז אסיה ודרום אמריקה, בנוסף לזירות ה"מסורתיות" במזרח התיכון.

בינואר 2020, בעקבות הריגת קאסם סולימאני והפלת המטוס האוקראיני בידי כוח קודס, במהלך תפילות יום השישי, נשא המנהיג העליון באיראן עלי ח'אמנאי דרשה ובמהלכה אמר: .

## תת-יחידות
### יחידות אזוריות
* **[[מטה הרמדאן בכוח קודס|מטה הרמדאן]] (הקורפוס הראשון)** - אחראי על עיראק, בראשות הבריגדיר-גנרלים חסן דנאיפר ואיראג' מסג'די.
* **מרכז הפיקוד של נבי אל-עקרם (הקורפוס השני)** - מוקדש לפקיסטן.
* **[[מרכז הפיקוד של אלחמזה בכוח קודס|מרכז הפיקוד של אלחמזה]] (הקורפוס השלישי)** - מתמקד בטורקיה ובנושא הכורדי. במרכז פועל הקורפוס החמישי.
* **[[מרכז הפיקוד אל-אנסאר בכוח קודס|מרכז הפיקוד אל-אנסאר]] (הקורפוס הרביעי)** - מיועד לאפגניסטן ולמרכז אסיה, בראשות הקולונל חסן מורטזאווי ופועל ממפקדה באזור סיסתאן ובלוצ'סתאן.

### יחידות מרחביות
* **[[מרכז הפיקוד של אלחמזה בכוח קודס|יחידת טורקיה]] (הקורפוס החמישי)** - אחראית על אזור דרום טורקיה.
* **[[הקורפוס השישי של כוח קודס|קורפוס רסולאללה]] (הקורפוס השישי)** - אחראית על חצי האי ערב, ובכללם הכוחות החות'ים וערב הסעודית. הוקמה על ידי הבריגדיר-גנרל אחמד שרפי וכיום מנוהלת בראשות הבריגדיר-גנרל עבדול רזא שהלאי.
* **[[הקורפוס השביעי של כוח קודס|קורפוס לבנון]] (הקורפוס השביעי/גיס 18000)** - אחראית על לבנון ובעבר הייתה אחראית על סוריה. הקים אותה מוחמד רזא זאהדי שפיקד עליה עד שחוסל ב-1 באפריל 2024 במלחמת חרבות ברזל. מפקד היחידה הוא ג'וואד ע'פארי.
* **[[הדיוויזיה הפלסטינית של משמרות המהפכה|הדיוויזיה הפלסטינית]] (הקורפוס השמיני)** - הקים אותה אחמד וחידי. נוהלה בראשות תת-גנרל סעיד איזאדי עד לחיסולו במבצע עם כלביא. אחראית על הסיוע של איראן לחמאס ולג'יהאד האסלאמי הפלסטיני.
** **מחלקת המבצעים המיוחדים -** מנהלת את המבצעים המיוחדים נגד ישראל, מפקד עליה עלי ווהיב יאסין.
* **[[הקורפוס התשיעי של כוח קודס|קורפוס אירופה, אמריקה ומדינות מזרח אסיה]] (הקורפוס התשיעי)** - עובדת בשיתוף פעולה עם יחידה 910 של חזבאללה. מפקד היחידה מוכר בתור נהידיאן.
* **[[הקורפוס העשירי של כוח קודס|קורפוס אפריקה]] (הקורפוס העשירי)** - אחראית על צפון אפריקה, בשנות ה-90 הוקמה היחידה על ידי בריגדיר-גנרל מוחמד באגר זולגדר. מפקד היחידה כיום הוא סייד עלי אכבר טבאתבאי.

### יחידות נוספות

* **[[יחידות הברחות האמל"ח של כוח קודס|יחידת הברחות האמל"ח]] (יחידה 190) -** אחראית על הברחת נשקים וציוד מאיראן למיליציות ברחבי העולם. המפקד של היחידה היה בהנאם שהריארי עד לחיסולו.
* **יחידת הסייבר (יחידה 300) -** אחראית על פיתוח יכולות סייבר, מבצעי מודיעין, ומתקפות על תשתיות מדינתיות. המפקד של היחידה הוא אמיר לשגריאן.
* **[[יחידת המחקר והפיתוח של כוח קודס|יחידת המחקר והפיתוח]] (יחידה 340) -** אחראית על פיתוח כטב"מים, טילים, והכשרת כוח אדם למיליציות. הפועלת בשיתוף עם אוניברסיטאות ותעשיות נשק באיראן. המפקד של היחידה הוא חמיד פאזלי.
* **[[יחידה 400 של כוח קודס|יחידת הפיגועים, התנקשויות והחטיפות]] (יחידה 400) -** אחראית על ביצוע פיגועים, התנקשויות וחטיפות על מנת להרתיע מדינות ולהתנקש בגורמים על ידי שיתוף פעולה עם יחידה 840. את היחידה מוביל חאמד עבדללאהי.
* **[[יחידת הלוגיסטיקה של כוח קודס|יחידת הלוגיסטיקה]] (יחידה 700) -** לעומת יחידה 190, יחידה 700 אחראית על הברחת כסף וציוד בעיקר לא צבאי, אך היא לפעמים מבריחה אמל"ח עם יחידה 190. את היחידה מוביל גל פארסאת.
* **[[יחידת המבצעים המיוחדים של כוח קודס|יחידת המבצעים המיוחדים]] (יחידה 840) -** מפקד עליה אצע'ר באקרי.
* **יחידת המודיעין -** אחראית על סיוע מבצעי ומודיעיני לחברות ציר ההתנגדות לרבות חזבאללה, חמאס, החות'ים והמליציות הפרו-איראניות בעיראק. עד למבצע עם כלביא פיקד על היחידה מוחסן באקרי וסגנו היה אבו אל-פאזל ניחואי.

## פריסה ופעילות ברחבי העולם
350px|ממוזער|לפי מקורות שונים כוח קודס מארגן את עיקר כוחותיו מחוץ לאיראן על בסיס שמונה פיקודים מרחביים:

### לבנון
במוקד הצלחתו המבצעית של כוח קודס עומד סיועו של הכוח לחיזוק עוצמתו של חִזבאללה. בשנת 1982 הגיעו כ-2,500 חיילי משמרות המהפכה לבקעת הלבנון כדי להקים מאחז בקרב האוכלוסייה השיעית. אף שחלק מהם הוחזרו לאיראן, כמחציתם (כ-1,500) נותרו בלבנון, התבססו בבעלבכ, והקימו תשתיות צבאיות במחנה שיח' עבדאללה שבבעלבכ ובמחנה זבדאני צפונית מערבית לדמשק, שמילאו תפקיד חשוב בהפעלת הארגון למשימות טרור. הכוח, שהתיישב בהמשך אף בביירות, בזחלה ובמשע'רה, תומך בחזבאללה במימון (100 מיליון דולר בשנה), אספקת ציוד לחימה איכותי, הדרכה, אימונים, ואף אספקת מודיעין על ישראל.

### עיראק
החל משנת 2006, לפי הערכות מודיעין אמריקניות, כוח קודס פועל להקמת ארגון דמוי חזבאללה גם בעיראק, מלוחמים שיעיים הנאמנים לאיראן. דוח של משרד ההגנה האמריקני ממרץ 2008 קבע כי כוח קודס הוא הספק העיקרי של "מרבית חומרי הנפץ הקטלניים לגורמי טרור שיעיים" בעיראק. את הטענות האלו אישרה ממשלת עיראק במאי 2008 בהצהרה: "ישנן הוכחות ממשיות לנשק... ומעורבות איראנית בענייניה הפנימיים של עיראק". בנוסף, הדו"ח ממרס 2008 טוען כי משמרות המהפכה האיראניים מספקים אימונים, מימון וחימוש בצורת רקטות, מרגמות ומטעני קלע לארגוני הטרור השיעים בעיראק. למרות הרגיעה שהכריז עליה מוקתדא א-סאדר, מנהיג הארגון השיעי הגדול צבא המהדי ב-2007, יחידות מיוחדות הממומנות על ידי איראן בארגון זה ממשיכות לבצע פעולות טרור. לטענת המודיעין האמריקני, כוח קודס פיתח תוכנית מפורטת לאימון כוחות של לוחמים שיעיים בעיראק הכוללת חמישה קורסים בנושאי טקטיקה, מנהיגות, אימונים, פעולות קומנדו ונשק וחומרי נפץ. מספר בסיסים של כוח קודס הנמצאים על גבול איראן-עיראק מספקים את נקודות המוצא לאמצעי נשק ולוחמים לעיראק. מחקירות של מפקדים במיליציות שיעיות בעיראק עולה כי במספר בסיסים של כוח קודס בקרבת טהראן נמצאים מדריכים לבנונים מחזבאללה שמלמדים פעילי טרור עיראקים מגוון רחב של טקטיקות לוחמת גרילה.

### סוריה
כוח קודס פועל בשיתוף פעולה עם חזבאללה להקמת תשתיות טרור בסוריה נגד ישראל, וזאת כדי לפתוח חזית לחימה נוספת נגד ישראל במקרה שיפרוץ עימות בין הצדדים. ישראל פועלת לסיכול תוכנית זו ובנוסף לתקיפות תשתיות טרור איראניות ובסיסים של כוח קודס גם ביצעה סיכולים ממוקדים בהם נהרגו מפקדים בכירים של חזבאללה וכוח קודס בסוריה.

ב-9 באוקטובר 2015 נהרג בלחימה מול דאעש בסוריה חוסיין חמדאני, מבכירי כוח קודס ומשמרות המהפכה.

במאי 2018 כוחות הארגון שיגרו 20 רקטות ארטילריות אל רמת הגולן ובתגובה צה"ל קיים תקיפה נרחבת על מתקני הארגון בסוריה ובין היתר חיסל לפחות 19 לוחמים.

ב־1 באפריל 2024 ישראל חיסלה את מוחמד רזא זאהדי, מפקד כוח קודס בסוריה ובלבנון.

### אירופה
כוח קודס פועל באירופה בעיקר בריגול ותכנון פיגועים נגד מטרות ישראליות וגורמי אופוזיציה איראניים.

בינואר 2017, הוגש בגרמניה כתב אישום נגד גבר פקיסטני בן 31 שפעל בגרמניה בשירות כוח קודס על מנת לפגוע בגרמנים התומכים בישראל. בינואר 2018, נזפה גרמניה בשגריר האיראני בעקבות ריגול שביצעו האיראנים בשטחה נגד גורמים הקשורים לישראל. כעבור כמה ימים, כוחות הביטחון בגרמניה, פשטו על בתיהם של פעילי כוח קודס שריגלו אחר מטרות ישראליות בגרמניה.

### ארצות הברית
ב-11 באוקטובר 2011 חשף ממשל אובמה את הטענות של ממשלת ארצות הברית לפיהן כוח קודס היה מעורב במזימה להתנקש בחיי שגריר סעודיה בארצות הברית עאדל אל-ג'ובייר, אשר כללה גם תוכניות להפציץ את שגרירויות ישראל וסעודיה הממוקמות ב-11 באוקטובר 2011. וושינגטון די.סי.

באוגוסט 2022, תוכניות לרצוח את פקידי ממשל ארצות הברית לשעבר ג'ון בולטון ומייק פומפאו נחשפו על ידי התובעים הפדרליים בארצות הברית, ככל הנראה כנקמה על מותו של סולימאני בינואר 2020.

### הודו
בעקבות התקפה על דיפלומט ישראלי בהודו בפברואר 2012, משטרת דלהי טענה באותה עת כי לחיל משמרות המהפכה האיראני הייתה מעורבות מסוימת. הדבר אושר לאחר מכן ביולי 2012, לאחר שדיווח של משטרת דלהי מצא ראיות לכך שחברי משמרות המהפכה האירניים היו מעורבים במתקפת הפצצה ב-13 בפברואר בבירה.

### אוסטרליה
במהלך מלחמת חרבות ברזל, כוח קודס ביצע שתי מתקפות אנטישמיות באוסטרליה נגד הקהילה היהודית במדינה כאשר באחד מהם מחבלי כוח קודס הציתו את בית הכנסת "עדת ישראל" במלבורן בדצמבר 2024, בתגובה לאחר שבאוגוסט 2025 המודיעין האוסטרלי חשף כי כוח קודס עמד מאחוריי לכך אוסטרליה גרשה את שגריר איראן והגדירה את משמרות המהפכה כארגון טרור.

## הכרה כארגון טרור

* באוקטובר 2003 הכריז שר הביטחון שאול מופז על כוח קודס כהתאחדות בלתי מותרת.
* בדצמבר 2012 הגדירה ממשלת ישראל את הכוח כארגון טרור.
* ב-23 באוקטובר 2018 ממשלות ערב הסעודית ובחריין הגדירו את הכוח כארגון טרור.
* באפריל 2019 הגדירה ממשלת ארצות הברית את הכוח כארגון טרור.
* ב-7 ביוני 2023 הגדירה ממשלת שוודיה את הכוח כארגון טרור.
* ב-19 ביוני 2024 הגדירה ממשלת קנדה את הכוח כארגון טרור.
* ב-25 באפריל 2025 הגדירה ממשלת פרגוואי את הכוח כארגון טרור.
* ב-18 ביולי 2025 הגדירה ממשלת בלגיה את הכוח כארגון טרור.
* באוגוסט 2025 הגדירה ממשלת אוסטרליה את הכוח כארגון טרור.

## ראו גם
* תנועת האצילים
* משמרות המהפכה האסלאמית
* מיליציות פרו-איראניות

## לקריאה נוספת
* יועז הנדל ויעקב כץ, "**ישראל נגד איראן, מלחמת הצללים**", כנרת זמורה-ביתן, 2011

## קישורים חיצוניים

* כוח קודס ב-Global Security 
* 
* 
* 
* 
* שלמה גואטה, כוח אל קודס בהנהגתו של קאסם סולימאני - מעורבות בתחום הימי, במרכז לחקר מדיניות ואסטרטגיות ימית, מרכז עזרי לחקר איראן והמפרץ הפרסי, אוניברסיטת חיפה, ינואר 2020
* 

## הערות שוליים

קטגוריה:איראן: צבא וביטחון
קטגוריה:ארגוני טרור שיעיים
קטגוריה:טרור בישראל
קטגוריה:משמרות המהפכה האסלאמית
קטגוריה:איראן: יחידות מיוחדות